ปรับเป้าเศรษฐกิจดัน‘กนง.’ตรึงดอก
เศรษฐกิจดีเกินคาด นายแบงก์มอง กนง.จะคงดอกเบี้ยนโยบายแน่
2 เม.ย. 2556

เศรษฐกิจดีเกินคาด นายแบงก์มอง กนง.จะคงดอกเบี้ยนโยบายแน่
นายกอบศักดิ์ ภูตระกูล ผู้ช่วยผู้จัดการใหญ่ ธนาคารกรุงเทพ กล่าวว่า ในการประชุมคณะกรรมการนโยบายการเงิน (กนง.) ในวันที่ 3 เม.ย.นี้ คาดว่า กนง.จะคงอัตราดอกเบี้ยนโยบายไว้ที่ระดับเดิม คือ 2.75% เนื่องจากไม่มีความจำเป็นในการปรับลดอัตราดอกเบี้ยในรอบนี้ เนื่องจากสถานการณ์ในรอบนี้ไม่มีแรงกดดันจากความเสี่ยงด้านการชะลอตัวของเศรษฐกิจ 
ทั้งนี้ กระทรวงการคลังและธนาคารแห่งประเทศไทย (ธปท.) ก็ปรับประมาณการขยายตัวของเศรษฐกิจขึ้น หรือขยายตัวมากกว่าระดับ 5% ขณะที่ภาครัฐกำลังผลักดัน พ.ร.บ.โครงสร้างพื้นฐาน 2 ล้านล้านบาท ให้ผ่านความเห็นชอบของรัฐสภา เพื่อกระตุ้นเศรษฐกิจให้ยั่งยืนในอนาคต จึงเชื่อว่าจะยิ่งส่งผลให้เศรษฐกิจไทยขยายตัวเร็วกว่าที่คาดไว้ หากมีเม็ดเงินลงทุนสู่ระบบเศรษฐกิจ
นายสุทัศน์ เรืองมานะมงคล กรรมการผู้จัดการใหญ่ ธนาคารทิสโก้ เปิดเผยว่า ในระยะ 3-5 ปีจากนี้ ธนาคารพาณิชย์ยังไม่น่ามีปัญหาเรื่องสภาพคล่อง แม้รัฐบาลจะมีการลงทุน 2.2 ล้านล้านบาท เพราะปัจจุบันสภาพคล่องในระบบมีถึง 2 ล้านล้านบาท เนื่องจากที่ผ่านมาไทยไม่มีการลงทุนขนาดใหญ่เต็มที่ ทำให้มีเงินออมมาก
นายสุทัศน์ เปิดเผยว่า การลงทุนของรัฐบาลครั้งนี้เป็นการทยอยเบิกจ่ายภายใน 7 ปี ฉะนั้นหากเฉลี่ยมีการเบิกจ่ายปีละ 3 แสนล้านบาท สภาพคล่องก็ยังเพียงพอ แต่หากคำนวณดอกเบี้ยที่อาจต้องจ่ายถึง 50 ปี จึงทำให้ดูว่าหนี้ก้อนนี้มีจำนวนมาก
อย่างไรก็ดี หากรัฐบาลบริหารรายได้ให้ดีจากการเก็บภาษีก็เชื่อว่าจะสามารถใช้หนี้คืนได้หมดก่อนกำหนด เรื่องการบริหารจัดการรายได้จึงเป็นเรื่องสำคัญมาก เพราะการคำนวณดอกเบี้ยไว้เพียง 5% ตลอดอายุสัญญาการกู้เงินถือเป็นเรื่องที่เป็นไปได้ยาก เนื่องจากไม่มีใครคาดการณ์ดอกเบี้ยในอนาคตได้
นายสุทัศน์ เปิดเผยว่า เชื่อว่าการลงทุน 35 ปีจากนี้คงยังไม่เห็นดอกผล แต่ถ้ารัฐบาลมีแผนการใช้เงินที่ชัดเจน หลังจากนั้นก็จะเห็นดอกผลจากการลงทุนได้อย่างที่คาด สามารถนำเงินมาคืนได้ก่อนกำหนด เพราะการลงทุนทำให้เกิดการจ้างงาน เงินหมุนหลายรอบ ก็ควรเก็บภาษีได้ตามแผน ซึ่งสิ่งที่ต้องระวังคือรัฐบาลต้องหารายได้ให้มากกว่ารายจ่าย ถ้าบริหารไม่ดีหนี้ก็จะยาวออกไป
"ถ้าถึงจุดหนึ่งลงทุนแล้วได้ผลตอบแทนทางเศรษฐกิจคืนมา เก็บภาษีได้มากขึ้น สิ่งเหล่านี้ก็จะช่วยลดภาระการลงทุน" นายสุทัศน์ กล่าว
นายสุทัศน์ เปิดเผยว่า เชื่อว่ารัฐบาลจะกู้เงินในหลายวิธี ซึ่งมองว่าวิธีที่สามารถบริหารดอกเบี้ยจ่ายได้อีกทางหนึ่งคือการออกพันธบัตรรัฐบาลอายุ 10 ปีขึ้นไป เพราะอย่างน้อยก็สามารถกำหนดดอกเบี้ยได้
อย่างไรก็ตาม ยอมรับว่าหากตลาดเกิดการระดมสภาพคล่อง ธนาคารก็อาจมีต้นทุนสูงกว่า เพราะเป็นธนาคารขนาดเล็ก แต่ขณะนี้ธนาคารยังไม่มีความจำเป็นต้องระดมสภาพคล่อง เพราะยังมีสภาพคล่องส่วนเกินกว่าหมื่นล้านบาท
สำหรับการประชุมคณะกรรมการนโยบายการเงิน(กนง.) ในวันที่ 3 เม.ย.นี้ เชื่อว่าจะยังคงดอกเบี้ยไว้ที่ 2.75% ไม่มีปัจจัยแตกต่างจากการประชุมครั้งที่ผ่านมา